b'\n_START_ARTICLE_\nPape\xc5\xbe Benedikt II.\n_START_SECTION_\n\xc5\xbdivljenjepis\n_START_PARAGRAPH_\nBenedikt je bil sin Rimljana Janeza (Johannes). \xc5\xbde zmlada je bil v cerkveni slu\xc5\xbebi. Vstopil je k benediktincem na Monte Cassinu. Napredoval je v preu\xc4\x8devanju svetih knjig in pobo\xc5\xbenosti, odlikoval se je pa tudi z velikim so\xc4\x8dutjem do trpe\xc4\x8dih, z dobrodelnostjo in sr\xc4\x8dno dobroto do vseh, zlasti do reve\xc5\xbeev. S tem si je pridobil srca ljudi, da so ga po Leonovi smrti enoglasno izvolili za naslednika. Za pape\xc5\xbea so ga izvolili 22. julija 683, kmalu po smrti Leona II.. Preteklo pa je celo 11 mesecev, preden je iz Carigrada prispelo cesarsko dovoljenje; tako je bil posve\xc4\x8den za rimskega \xc5\xa1kofa \xc5\xa1ele 26. junija 684. Zdi se, da je cesar hotel pape\xc5\xbea, ki bo podpiral odloke Tretjega carigrajskega vesoljnega cerkvenega zbora.\n_START_SECTION_\nDelovanje\n_START_PARAGRAPH_\nPri cesarju Konstantinu Pogonatu (668-685) si je pridobil s svojo u\xc4\x8denostjo, pobo\xc5\xbenostjo in prijaznostjo toliko spo\xc5\xa1tovanje in naklonjenost, da je cesar dovolil, da lahko odslej izvolitev novega pape\xc5\xbea potrdi kar ravenski eksarh Teodor (677-687), kar je pomenilo ob\xc4\x8dutno skraj\xc5\xa1anje postopka. Poleg tega se mu je posre\xc4\x8dilo celo to, da je ravenska Cerkev ukinila svojo avtokefalnost ter se pridru\xc5\xbeila Rimu._NEWLINE_Pape\xc5\xbe Benedikt si je mo\xc4\x8dno prizadeval, da bi pridobil za sklepe carigrajskega koncila vse Cerkve, posebno precej svojeglavo \xc5\xa1pansko, kjer so na pokrajinskem cerkvenem zboru v Toledu leta 684 soglasno sprejeli te odloke._NEWLINE_V Rimu je obnovil velik javnih stavb. Svoje veliko premo\xc5\xbeenje pa je uporabil za podpiranje duhovnikov, samostanov, bolni\xc5\xa1nic in romarskih zato\xc4\x8di\xc5\xa1\xc4\x8d.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nBenedikt II. je umrl 8. maja 685 v Rimu. Pokopan je v cerkvi sv. Petra v Vatikanu.'